
Ζούμε τη μεγαλύτερη λεηλασία της ζωής μας:
· Μισθοί πείνας και η ντροπιαστική κλοπή του 13ου και 14ου μισθού, που μας καταδικάζουν στην εξαθλίωση.
· Ακρίβεια-φωτιά στα βασικά αγαθά, στα καύσιμα, στο ρεύμα, στα ενοίκια.
· 70 δισεκατομμύρια φόροι από τις δικές μας ματωμένες τσέπες για να σχηματίζουν θηριώδη υπερ-πλεονάσματα 12 δις.
· Πολεμική οικονομία και εξοπλισμοί: 7 δις στο ΝΑΤΟ, δισεκατομμύρια για την εμπλοκή στους ιμπεριαλιστικούς πολέμους, την ώρα που περικόπτουν 77 εκατομμύρια από την Παιδεία και σχεδιάζουν 28 δις περικοπές στο κοινωνικό κράτος!
Την ίδια στιγμή που εμείς μετράμε τα ευρώ για να βγει ο μήνας, οι εισηγμένες στο Χρηματιστήριο θησαυρίζουν με 12,1 δις καθαρά κέρδη, οι τράπεζες προκαλούν με 7,5 δις υπερκέρδη, οι εφοπλιστές παίρνουν προκλητικά «δώρα» 300 εκατομμυρίων και οι ημέτεροι στήνουν πάρτι 20 δισεκατομμυρίων σε απευθείας αναθέσεις και οι ΟΠΕΚΕΠΕδες καλά κρατούν.
Στην Εκπαίδευση βιώνουμε την μεγαλύτερη επιχείρηση διάλυσης του δημόσιου αγαθού της παιδείας, την ιδιωτικοποίηση και εμπορευματοποίηση και την πιο σφοδρή επίθεση που έχουν γνωρίσει οι εκπαιδευτικοί!
· Τέλη Οκτώβρη 15.000 κενά, μετά από 5000 διορισμούς σταγόνα στον ωκεανό και με χιλιάδες αναπληρωτές/τριες να βουλιάζουν στην εργασιακή ομηρία της ελαστικής εργασίας και του προσοντολογίου.
· Με στοίβαγμα 25 μαθητών στις τάξεις, συγχωνεύσεις τμημάτων, πετσοκομμένες ειδικότητες και πρωτοφανούς μείωσης της Παράλληλης Στήριξης.
· Με το τσάκισμα της παιδαγωγικής ελευθερίας, τα σχολεία της «αριστείας» για λίγους και την εμπορευματοποίηση των πάντων. Με τα Ωνάσεια, την τράπεζα θεμάτων, την Ελάχιστη Βάση Εισαγωγής, τα παιδιά εκδιώχνονται από το γενικό σχολείο ως άχρηστα για να στραφούν στα ΕΠΑΛ της μαθητείας και της απλήρωτης εργασίας.
· Με την αξιολόγηση, το νέο Πειθαρχικό, τις διώξεις, τις αυθαιρεσίες και τις απειλές κατάργησης της μονιμότητας (άρθρο 103) και του άρθρου 16, τις πλατφόρμες και την εργασιακή εξουθένωση που οδηγεί χιλιάδες να αρνούνται την πρόσληψη.
Αξιολόγηση: η μεγαλύτερη επιχείρηση αποδόμησης της δημόσιας εκπαίδευσης σε όλα τα πεδία
Κι όλα αυτά συμπυκνώνονται στην αξιολόγηση και το νέο πειθαρχικό. Γιατί αποτελούν τον κεντρικό μοχλό για την επιβολή ενός σχολείου ταξικών φραγμών, ανταγωνισμού και εμπορευματοποίησης. Με πρόσχημα την "αυτονομία", το κράτος μετακυλίει την ευθύνη στα σχολεία, μετατρέπει τις/τους μαθητές/τριες σε άλογα κούρσας και πετά στο περιθώριο τα παιδιά των λαϊκών οικογενειών, προορίζοντάς τα για φθηνή εργασία. Την ίδια στιγμή, ο δημόσιος καθολικός ρόλος του σχολείου καταστρέφεται και παραδίδεται στα επιχειρηματικά συμφέροντα. Η αξιολόγηση λειτουργεί ως εργαλείο πειθάρχησης, ώστε να καμφθούν οι αντιστάσεις απέναντι στην ιδιωτικοποίηση και να πληγεί ο συμπεριληπτικός χαρακτήρας της δημόσιας εκπαίδευσης.
Να μην τα ανεχτούμε άλλο!
Έχουμε καταφέρει πολλά ήδη, παρ’ όλο το σιωπητήριο που έχει κηρύξει η ΔΟΕ
Απαλλάχθηκαν από τα Πειθαρχικά οι συνάδελφοι που συμμετείχαν στην Απεργία-Αποχή, ακυρώθηκαν δικαστικά οι καθαιρέσεις των διευθυντριών/προϊσταμένων, επέστρεψε νικηφόρα στο σχολείο η Χρύσα Χοτζόγλου μετά από 18 μήνες δυνητικής αργίας, αθωώθηκαν οι συναδέλφισσες για την τηλεκπαίδευση, μονιμοποιήθηκαν νεοδιόριστοι χωρίς αξιολόγηση, το ΣτΕ ακύρωσε τις άδειες για τα ιδιωτικά πανεπιστήμια!
Τα καταφέραμε γιατί δεν επιτρέψαμε να κυριαρχήσει το σιωπητήριο των ΔΟΕ, ΟΛΜΕ, της ΓΣΕΕ και της ΑΔΕΔΥ…
Γιατί οργανώθηκαν αγώνες και κινητοποιήσεις από τα α/θμια σωματεία και τους συντονισμούς τους, γιατί δεν αφήσαμε καμία δίωξη να ξεχαστεί, γιατί σε κάθε πειθαρχικό είμαστε εκεί, γιατί σε κάθε γωνιά της χώρας κάναμε ότι περνάει από το χέρι μας για να στηρίξουμε κάθε απεργό, γιατί δεν εγκαταλείψαμε τη μάχη όταν η ΔΟΕ και η ΟΛΜΕ σφύριζαν λήξη και έτσι υποχρεώσαμε την κυβέρνηση να μην μπορεί ακόμα και τώρα 6 χρόνια μετά την έναρξη της προσπάθειάς της, να γενικεύσει την αξιολόγηση και να υπάρχουν πάνω από 80.000 εκπαιδευτικοί αναξιολόγητοι.
Η γαλλική κι ισπανική εξέγερση δείχνει το δρόμο!
Όπως οι εργαζόμενοι και η νεολαία στη Γαλλία και την Ισπανία πλημμύρισαν τους δρόμους, έσπασαν την καταστολή και έκαναν τις κυβερνήσεις να οπισθοχωρήσουν, έτσι κι εμείς παίρνουμε τη σκυτάλη!
Δεν φοβόμαστε τις απειλές τους, δεν πειθαρχούμε στην αδικία! Με όπλο την ταξική μας αλληλεγγύη, τις μαζικές Γενικές Συνελεύσεις των σωματείων, τις επιτροπές αγώνα, τον Συντονισμό των σωματείων στήνουμε μπλόκο στην πολιτική της φτώχειας, του πολέμου και της καταστολής!

Κλείνουμε τα σχολεία στις 21 Οκτώβρη. Διαδηλώνουμε μαχητικά, Προπύλαια 11:00πμ και συνεχίζουμε με ΓΣ και κλιμάκωση των απεργιακών κινητοποιήσεων, με διαδηλώσεις και συγκεντρώσεις, με μέτωπο αγώνα σε όλη την κοινωνία, να ηττηθεί η κυβέρνηση και η πολιτική της!

Γιατί θέλουμε να μην κάνουμε μια ακόμα 24ωρη αλλά να ανοίξουμε δρόμο για μια μεγάλη πολιτική και κινηματική αναμέτρηση που θα μπλοκάρει την κυβερνητική πολιτική, θα την καθυστερήσει και θα την ανατρέψει! Να συμβάλλουμε σε ένα μεγάλο εργατικό και λαϊκό κίνημα ενάντια στην ακρίβεια, την φτώχεια, τον πόλεμο. Με στόχους και αγώνες που αμφισβητούν αυτό το θανατηφόρο τρίπτυχο: την κερδοφορία του κεφαλαίου, την πολεμική οικονομία, τη «δημοσιονομική πειθαρχία» του αντιλαϊκού Συμφώνου Σταθερότητας και τη διάλυση των κοινωνικών αγαθών της παιδείας, της υγείας…
Για αυτό δε ζητιανεύουμε ούτε βάζουμε αλαρμ αναμονής των εκλογών! Απαιτούμε κατακτήσεις ΤΩΡΑ:
1400 βασικός, 13ος 14ος, μπλόκο στην ακρίβεια με κατάργηση ΕΦΚ/ΦΠΑ στα είδη λαϊκής κατανάλωσης, μέτρα για τα ενοίκια και την κατοικία, κατάργηση της αξιολόγησης και του νέου πειθαρχικού, μαζικούς διορισμούς ΤΩΡΑ, κάλυψη όλων των κενών, ίσα δικαιώματα, εξίσωση ωραρίου νηπιαγωγών, ενίσχυση του δημόσιου σχολείου ενάντια στην ιδιωτικοποίηση και εμπορευματοποίηση, μπλόκο στη συνταγματική αναθεώρηση, στην κατάργηση της μονιμότητας, του άρθρου 16 και του δημοσιονομικού κόφτη
«Δεν ζητάμε ελεημοσύνη, διεκδικούμε το δίκιο μας!»
Η οργή μας γίνεται ποτάμι — Η ελπίδα γεννιέται στους δρόμους!

